‘Ruby, aventuras de una kraken adolescente’ i ‘De perdidos a Río’ arriben a la Terrassa d’Estiu, la primera setmana d’agost
2025-07-24

El projector de la Terrassa d’Estiu de Burjassot segueix treballant a tota màquina per a oferir a la ciutadania una cartellera ben carregada d’estrenes i cal dir que agost arriba amb força a la pantalla gran de l’Auditori de la Casa de Cultura. Així, en la primera setmana del mes, els espectadors i espectadores tindran a la seua disposició dues noves pel·lícules: Ruby, aventuras de una kraken adolescente i De perdidos a Río.

Ruby, aventuras de una Kraken adolescente és la última producció de la factoria Dreamworks. Es tracta d’un film d’animació que tindrà les seues projeccions el dimecres 2 i el dijous 3 d’agost, a les 22.15 h. La pel·lícula, per a tots els públics i especialment recomanada per a la infància, presenta a la dolça i maldestra Ruby Gillman. Ruby té 16 anys i només vol encaixar amb els seus companys de l’institut Oceanside High. Ajuda amb les matemàtiques a un company pel qual està colada, però ell només l’admira per la seua habilitat amb les fraccions. No pot ajuntar-se amb les xiques i els xics populars a la platja perquè la seua sobreprotectora mare li té terminantment prohibit ficar-se en l’aigua. Però quan per fi se salta la principal prohibició de la seua mare, Ruby descobreix que descendeix de les grans reines guerreres dels Kraken i que està destinada a heretar el tron de la seua exigent àvia, la Reina Guerrera dels Set Mars.

La segona proposta cinematogràfica de la setmana arriba en forma de comèdia a l’espanyola amb De perdidos a Río, que es projectarà el divendres 4, el dissabte 5 i el diumenge 6 d’agost, a les 22.15 h. Dirigida per Joaquín Mazón, la pel·lícula presenta a Pedro, Kiko i David, tres amics en els seus trenta i tants llargs, que viatgen a Rio de Janeiro per a recollir el cos sense vida de Mateo, el seu millor amic de l’institut, qui ha mort en estranyes circumstàncies. Però en arribar al Brasil res és el que sembla. Mateo, “el mort”, ha fugit, la seua casa està potes enlaire i una de les seues ex novies el busca desesperadament. Fran Perea, Pablo Chiapella i Carlos Santos protagonitzen aquesta comèdia d’embolic no recomanada per a menors de 16 anys.

Les entrades per a gaudir de les millors estrenes a la Terrassa d’Estiu de Burjassot tenen un preu únic de 4 euros, a excepció dels dimecres que tenen un preu de 2 euros per a persones majors de 65 anys. Les entrades poden adquirir-se telemàticament en pàgina web de la Terrassa d’Estiu o en la taquilla de l’Auditori de la Casa de Cultura des de mitja hora abans de l’inici de cada projecció.

Les pròximes pel·lícules que aterraran a la Terrassa d’Estiu, del 9 al 13 d’agost, són Vacaciones de Verano i Megalodón 2.